PRITARTA

Klaipėdos lopšelio-darželio „Bitutė“

direktoriaus 2014 m. spalio 8 d.

įsakymu Nr. V-87

PRITARTA

Klaipėdos miesto savivaldybės administracijos

ugdymo ir kultūros departamento

Švietimo skyriaus vedėjo 2014 m. spalio 7 d.

įsakymu Nr. ŠV1-267

**KLAIPĖDOS LOPŠELIO-DARŽELIO „BITUTĖ“ NEFORMALIOJO VAIKŲ ŠVIETIMO**

**SVEIKOS GYVENSENOS UGDYMO PROGRAMA**

**I. BENDROSIOS NUOSTATOS**

1. Švietimo teikėjas – Klaipėdos lopšelis-darželis ,,Bitutė“ (toliau – įstaiga), įregistruota Juridinių asmenų registre, kodas 190422059. Teisinė forma – biudžetinė įstaiga. Grupė – ikimokyklinio ugdymo mokykla.

2. Įstaigos buveinės adresas – Švyturio 14A, LT – 92264, Klaipėda.

3. Programos pavadinimas – Klaipėdos lopšelio-darželio „Bitutė“ neformaliojo vaikų švietimo sveikos gyvensenos ugdymo programa (toliau – programa).

4. Programos rengėjai: direktoriaus pavaduotoja ugdymui Virginija Čėsnaitė, direktoriaus pavaduotoja ugdymui Sigita Muravjova.

5. Programos koordinatorius – direktorė Aušra Milvydienė.

6. Programos trukmė – vieneri metai. Programos turinys koreguojamas pagal poreikį.

7. Programos dalyviai – ikimokyklinio ir priešmokyklinio amžiaus vaikai.

8. Vaikų grupės formuojamos atsižvelgus į amžiaus tarpsnį, ugdytinių gebėjimus ir saviraiškos poreikius.

**II. PRINCIPAI**

9. Integralumo principas. Garantuojama vaiko pažinimo, saviraiškos, psichinio ir socialinio ugdymo darna, vaiko asmenybės harmoningas skleidimasis, visuminis pasaulio suvokimas.

10. Individualumo principas. Sudaromos sąlygos vaikui rinktis veiklą pagal pomėgius, interesus, individualias savybes, šeimos tradicijas ir vaiko patirtį, taikomi individualaus ugdymo metodai, būdai ir formos.

11. Sveikatingumo principas. Sudaromos sąlygos vaikui įgyti žinių ir išsiugdyti praktinius sveikos gyvensenos įgūdžius.

**III. TIKSLAS IR UŽDAVINIAI**

13. Programos įgyvendinimui įstaigoje sudarytos palankios ugdymo(-si) sąlygos: įrengtas sporto kambarys, įsigytas sporto inventorius ir sveikatinimo priemonės, sukaupta grožinės ir metodinės literatūros, įsigyta saugaus eismo kelio ženklų, kūrybinei veiklai vykdyti ir poreikiams tenkinti, teritorijoje įrengtos saugios sporto ir žaidimų erdvės, sudarytos sąlygos pedagogų profesinei kvalifikacijai tobulinti, suburta kūrybinė sveikos gyvensenos grupė.

14. Programos tikslas – siekti, kad vaikas išsiugdytų gebėjimus, įpročius ir vertybines nuostatas būtinas sveikatai saugoti ir stiprinti.

15. Programos uždaviniai:

15.1. ugdyti aktyvų, savimi ir savo gebėjimais pasitikintį, motyvuotą sveikai gyventi vaiką;

15.2. ugdyti vaiko fizinį aktyvumą, saugoti ir stiprinti fizinę, psichikos, socialinę sveikatą;

15.3. stiprinti bendradarbiavimą su šeima, ugdant visuminę sveikos gyvensenos sampratą.

**IV. TURINYS. METODAI. PRIEMONĖS**

16. Programos turinys, naudojamos priemonės:

|  |  |
| --- | --- |
| Turinys | Priemonės |
| 16.1. sveikatos kompetencija |  |
| Suvokia, kas yra gera savijauta, kaip stiprinti ir kas gali pakenkti sveikatai. Aktyviai juda, išlaiko pusiausvyrą, išbūna nejudrus, eina, šliaužia, ropoja, lipa, lenda, šokinėja, meta, gaudo, spiria, bėga keisdamas kryptį, tempą, lenktyniauja. Žaidžia judriuosius, sportinius ir tradicinius žaidimus įvairioje aplinkoje, orientuojasi erdvėje, kuria naujus judesius, garbingai elgiasi rungtyniaudamas. Įgyja žinių apie fizinio aktyvumo reikšmę, plėtoja pažinimą apie kūną ir fizines jo galimybes. Grūdinasi oru, saule ir vandeniu, dalyvauja sveikatingumo renginiuose. Derina aktyvią ir ramią veiklą, fizinį krūvį ir atsipalaidavimą. Aiškinasi, diskutuoja, daro išvadas kas yra sveikas maistas, susipažįsta su sveiko maisto piramide. Laikosi asmens higienos, tobulina kūno priežiūros įgūdžius. Žino, kokia apranga ir avalynė kokiam orui skirta. Savarankiškai tvarko savo veiklos vietas | Sporto inventorius; žaidimų aikštelės su įrengimais; albumai, žurnalai, knygos, atvirutės, laikraščiai, plakatai; stalo žaidimai; įvairius įgūdžius lavinantys žaislai; vaizdo ir garso įrašai; informacinės kompiuterinės technologijos ir kt. |
| 16.2. socialinė kompetencija |  |
| Geba suvokti save kaip asmenį, moka darniai sugyventi su bendraamžiais, reguliuoti savo elgseną. Dalijasi patirtimi, mintimis, kartu sprendžia problemas, dalyvauja bendroje veikloje. Paaiškina, kam reikalingi susitarimai, taisyklės. Pasako, kada jaučiasi blogai apibūdina emocinę reakciją į įvairius pokyčius, žino kada ir į ką kreiptis patarimo, pagalbos. Jaučia kito nuotaikas, išgyvenimus, rūpestį, bando parodyti užuojautą, apibūdina, kaip atrodo nelaimingas, sergantis, nuskriaustas vaikas. Pasakoja apie vietas, kur lankosi, žaidžia, sportuoja. Įgyja žinių apie saugų elgesį gatvėje, šviesoforo signalų reikšmę, moka tinkamai elgtis žinomose eismo situacijose. Kuria žaidimus, situacijas, pagal paskirtį naudoja kelio ženklus, vartoja saugaus elgesio gatvėje terminus | Žaislai, skatinantys socialinę ir emocinę raidą; lavinamieji žaislai, įvairius įgūdžius lavinantys žaislai; plakatai, albumai, muliažai; kelio ženklų maketai, signalinės liemenės; vaizdo ir garso įrašai; kompiuteriniai žaidimai ir kt. |
| 16.3. pažinimo kompetencija |  |
| Tyrinėja supančią aplinką, gamtą. Ugdosi nuostatą gamtoje elgtis atsakingai, atsargiai. Formuojasi palankaus gamtai elgesio nuostatas, elementarius | Plakatai, paveikslai, knygos, enciklopedijos, kalendoriai, albumai; stalo loto, lavinamieji žaidimai; vaisių ir |
| Turinys | Priemonės |
| aplinkosauginius įgūdžius, mokosi rūšiuoti atliekas, dalyvauja atliekų rūšiavimo akcijose. Mokosi pažinti savo kūną, domisi lyčių skirtumais, kūno sandara, įvairia žmonių išvaizda. Ugdosi įgūdžius, kaip reikia atsargiai ir saugiai elgtis su namų apyvokos reikmenimis, daiktais. Įvardija įvairias tarnybas, jų teikiamas paslaugas | daržovių muliažai; meninės priemonės; tyrinėjimų ir eksperimentų priemonės; serviravimo įrankiai ir kt. |
| 16.4. komunikavimo kompetencija |  |
| Įgyja žinių apie sveikatą, sportą, mediciną, saugų elgesį, sveiką mitybą klausydamasis skaitomų literatūros kūrinių apie sveiką gyvenseną, vartydamas enciklopedijas, plakatus, nuotraukų albumus. Ugdosi poreikį svarstyti, diskutuoti, įsimena sąvokas, vartoja jas žaidimuose, bendravime, plečia savo žodyną, garsais, gestais, mimika atpasakoja kūrinį, filmą. Mokosi taisyklingai kalbėti, sklandžiai reikšti mintis. Nusako esmines kompiuterio, mobiliojo telefono naudojimo taisykles, žino galimus naudojimosi jais pavojus. Paaiškina, kad įvairūs ženklai yra skirti žmonėms susikalbėti, bendrauti | Knygos, nuotraukų albumai, enciklopedijos, laikraščiai, žemėlapiai, reprodukcijos, žurnalai, plakatai; stalo, šešėlių teatras, pirštininės lėlės, kaukės, stalo žaidimai, muzikiniai įrašai ir kt. |
| 16.5. meninė kompetencija |  |
| Ugdosi gebėjimą įžvelgti spalvų grožį gamtoje, aplinkoje. Kuria plakatus, ženklus, koliažus, knygas apie sveiką gyvenseną. Žino, kaip taupiai ir tvarkingai reikia elgtis su dailės priemonėmis ir medžiagomis. Įgyja supratimą kokia svarbi klausa, dainuodamas saugo balsą, valdo balso tembrą, raiškiai artikuliuoja, stengiasi taisyklingai kvėpuoti. Noriai reiškia judesiu nuotaikas ir jausmus, juda atsargiai, dėmesingai, šokdamas neskuba, nesistumdo, tinkamai elgiasi renginiuose. Noriai, laisvai, išraiškingai vaidina, atkuria gyvenimiškas situacijas. Kūrybiškai plėtoja savo ir pedagogo inicijuotus socialinius žaidimus | Muzikos instrumentai, garso ir vaizdo grotuvai, muzikiniai įrašai; dailės priemonės, reprodukcijos, nuotraukų albumai; teatrinių žaidimų priemonės ir kt. |

17. Ugdymo(-si) metodai: sveikatos valandėlės, situacijų kūrimas, tyrinėjimai ir atradimai, interviu, projektai, ekskursijos, išvykos, susitikimai, varžybos, viktorinos, stovyklos, akcijos, edukacinės veiklos, teminės savaitės, stebėjimai, pokalbiai, diskusijos, ,,minčių lietus“, žaidimai, improvizavimai, parodos ir kt.

**V. UGDYMO PASIEKIMAI IR JŲ VERTINIMAS**

18. Įgyvendinus programą, bus:

18.1. dalyvaujama ikimokyklinio ir priešmokyklinio amžiaus vaikų olimpiadose, konkursuose, projektuose, sąskrydžiuose, stovyklose, išvykose;

18.2. organizuojamos tradicinės teminės vaikų kūrybinės raiškos savaitės, edukacinės veiklos, viktorinos, šventės;

18.3. bendradarbiaujama su Klaipėdos miesto sportinių šokių klubu „Gracija“ ir Klaipėdos karate Kyokushin klubu „Okinava“;

18.4. rengiamos vaikų kūrybinių darbų parodos, fotoreportažai;

18.5. organizuojami bendri sporto renginiai su šeima, skatinant sveikos gyvensenos ugdymo tęstinumą šeimoje;

18.6. taikomos informavimo formos – susirinkimai, individualūs susitikimai, elektroninis paštas, vieši renginiai, šventės, skatinamas tėvų dalyvavimą grupės veikloje, bendro pobūdžio informacija talpinama informaciniuose stenduose, informaciniuose lankstinukuose, internetinėje [www.bitutedarzelis.lt](http://www.bitutedarzelis.lt) svetainėje;

18.7. naudojami vertinimo metodai: stebėjimas, pokalbis su vaiko tėvais, vaiko veiklos analizė, anketos, audio ir video įrašai, nuotraukos, vaiko atlikti darbai, specialistų komentarai;

18.8. ugdymo pasiekimai vertinami du kartus per metus (mokslo metų pradžioje ir pabaigoje). Pagal vaiko individualias savybes vertinimai atliekami dažniau;

18.9. ugdymo pasiekimai fiksuojami ikimokyklinės grupės dienyne, vaiko pasiekimų ir pažangos vertinimo protokole, vaiko pasiekimų aplanke.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

SUDERINTA

Klaipėdos lopšelio-darželio ,,Bitutė“ mokytojų tarybos

2014 m. rugsėjo 9 d protokoliniu nutarimu

(protokolas Nr. D2-4)

NAUDOTINI ŠALTINIAI IR LITERATŪRA

1. Bendroji priešmokyklinio ugdymo ir ugdymosi programa. – V.: Švietimo aprūpinimo centras, 2003.

2. Ikimokyklinio amžiaus vaikų saugios gyvensenos įgūdžių ugdymo programa. V.: Leidybos centras, 1997.

3. Judėjimo džiaugsmas. Lietuvos ikimokyklinukų fizinio aktyvumo optimizavimo programa. Adaškevičienė A. 1996.

4. Ikimokyklinio ir priešmokyklinio amžiaus vaikų socialinių įgūdžių ugdymo ir žalingų įpročių prevencijos programa. Mockevičienė O., Palačionienė L. Vilnius: Visuomenės sveikatos centras, 2003.

5. Mokinių fizinis aktyvumas ir sveikata. Zumeras R., Gurskas V. Vilnius, 2012.

6. Sveikos gyvensenos ugdymas ikimokyklinėse įstaigose. Respublikinė ikimokyklinių įstaigų darbuotojų asociacija „Sveikatos želmenėliai“. Vilnius, 2002.